Gar yinelmaden-a, ulac win ifernen agemmay n taɛrabt, acku walan-t ur iwulem ara i tira n tutlayt tamaziɣt, nnan-d dakken tira s ugemmay n taɛrabt ad yeqqim kan i tutlayt taɛrabt; gar-asen amselɣu wis 8 i d-yenna-n : Agemmay n taɛrabt, ur iwulem ara i tmaziɣt, ad yeqqim kan i tutlayt taɛrabt. Maca, nufa-d 6/15 n yinelmaden fernen agemmay n tfinaɣ, imi d tira tanaṣlit n yimaziɣen akken i d-yenna umselɣu wis 5 : Ɣas ur ssineɣ ara ad aruɣ s tfinaɣ, maca d tin i iwulmen i tira n tmaziɣt acku d aẓar n yak Imaziɣen; amselɣu-nniḍen wis 12 yenna-d : Tamaziɣt ilaq ad tt-naru s ugemmay-ines n tfinaɣ, acku ula d tutlayt tamaziɣt am nettat am tefransist am taɛrabt, ur nezmir ara ad naru tutlayt s ugemmay n tutlayt-nniḍen. Ma yella d aḥric ameqqran 9/15, fernen agemmay n tlaṭinit i tira n tutlayt tamaziɣt, acku s-yes i tt-lemden yerna teshel; amselɣu wis 15 yenna-d : D talaṭinit acku segmi i nebda almud n tutlayt tamaziɣt nettaru s ugemmay-agi, ma d amselɣu wis 9 yenna-d : s tlaṭinit acku s-yes i telḥa tutlayt tamaziɣt.